Burundiske fredsforhandlinger i gang i Uganda
Samtalene startet mandag i den ugandiske presidentboligen i Entebbe, like utenfor Ugandas hovedstad Kampala. Ugandas president Yoweri Museveni, som er vert for samtalene, ber partene i konflikten om å skrinlegge alle betingelser, «fordi folk dør». – Hvis du bare er ute etter makt, er du en fiende av Burundis befolkning, sa Museveni mandag.President Pierre Nkurunziza kunngjorde i vår at han vil stille til valg for en tredje periode, for så å bli gjenvalgt i juli. Det mener opposisjonen er i strid med grunnloven. I desember samlet opprørerne seg i en felles kamp mot presidenten, og målet er å få ham fjernet fra makten. Nkurunzizas kunngjøring førte til at det brøt ut vold i landet i april. FN har tidligere uttalt at de frykter at situasjonen skal utarte i et folkemord, i likhet med det som skjedde i Rwanda i 1994. Konflikten har bakgrunn i motsetninger mellom hutumajoriteten, som utgjør 85 prosent av befolkningen, og tutsiminoriteten. Debatt: En afrikansk vår? Den afrikanske union (AU) jobber for å få myndighetene i Burundi til å gå med på at en fredsbevarende styrke på 5.000 soldater plasseres ut i landet, noe myndighetene har vært svært kritiske til.– I dag står Burundi ved et veiskille: Lederne og folket i Burundi må enten arbeide for fred, sikkerhet, stabilitet og fremgang, som de virkelig fortjener, eller bli sittende og stirre i bakspeilet mens de fortsetter veien videre mot vold, politisk intoleranse og en mulig borgerkrig, sa generalsekretær Richard Sezibera i handelsblokken Det østafrikanske fellesskap (EAC) før samtalene startet mandag morgen. – Krisen er verken nødvendig eller uunngåelig, det er en menneskeskapt krise som kan løses gjennom dialog, la han til. Musevenis budskap var det samme da samtalene startet mandag: – Jeg ber begge parter om å sette seg ned og finne en politisk løsning slik at dere kan redde folket fra lidelse. Dere har ingen unnskyldning for å unngå å sette dere ned og finne en rask løsning. Dette er enkle ting. Dere kan få unna alt på en ettermiddag og inngå enighet, sa Museveni. Ifølge Reuters er det forventet at møtet mandag skal legge grunnlaget for videre forhandlinger, som vil finne sted i byen Arusha nord i Tanzania neste måned. Les også: Full forvirring om hvem som egentlig styrer Burundi
De rivaliserende partene i Burundi har gjenopptatt de fastlåste fredsforhandlingene. Målet er å få satt en stopper for volden som har preget landet siden april.